Source: https://birosag.hu/hirek/kategoria/birosagokrol/tovabb-egyutt-csapatban-tanevnyito-nyitott-birosag-programban
Timestamp: 2020-02-24 04:40:04+00:00

Document:
„Tovább, együtt csapatban” - Tanévnyitó a Nyitott Bíróság programban | Magyarország Bíróságai
„Tovább, együtt csapatban” - Tanévnyitó a Nyitott Bíróság programban
2019.09.09. - 16:09
Folyamatos érdeklődés, töretlen lendület. Együtt értékelték az eredményeket és tervezték a közös együttműködést a Nyitott Bíróság program koordinátorai, a program évindító értekezletén.
Alig zárta be a Nyitott Bíróság program a „2018/19-es tanévet” a júniusi országos konferenciával, szeptember 6-án már „tanévnyitó” jelleggel találkoztak a program koordinátorai.
Az Országos Bírósági Hivatal elnöke Dr. Handó Tünde köszöntőjében az Alaptörvényből idézve hívta fel a figyelmet a felnövekvő generációk nevelése kapcsán fennálló felelősségre, megköszönve a koordinátorok és mindazok munkáját, akik ebben közreműködnek. A program sikerének egyik kulcsa a kollégák önkéntes, elkötelezett részvétele és a hitelesség, miután személyükön keresztül ismerhetik meg az érdeklődők a bíróságot – hangsúlyozta. Az OBH elnöke személyes tapasztalatait is megosztotta a 11 törvényszék, az OBH és a ZOOM Egyesület által szervezett „Az igazság arcai - a jog és a bíróság színesben” című rajzpályázatról. A pályázatra több, mint 1000 pályamű érkezett és a pályaműveknek köszönhetően a gyermekek szemével láthatjuk magunkat és a bíróságot – tette hozzá. A Nyitott Bíróság program kapcsán az OBH elnöke a kreativitás jelentőségét hangsúlyozta, kiemelte a megvalósítás nyitottságát és szabadságát. Végül utalt arra, hogy az elért eredmények alapján a program számos más, jövőbeli kezdeményezés eredményességét is elősegítheti.
A konzultáción dr. Andódi László, a program országos koordinátora az együttműködés lehetőségeit és előnyeit hangsúlyozva közös gondolkodásra hívta a résztvevőket. Tájékoztatást adott a program fejlesztési irányairól és a megújított adatközlésről, amely alapján a program mennyiségi mutatói mellett láthatóvá váltak a program belső, tartalmi, minőségi jellemzői is. A program iránti érdeklődés és igény töretlen: 2018-ban 2043, 2019 első hat hónapjában pedig 1292 eseményre került sor, melyeken az elmúlt évben 58 325, míg az idei év első hat hónapjában 45 172 fiatal vett részt.
Az értekezlet résztvevői beszámolót hallgathattak „Az igazság arcai – A jog és a bíróság színesben” című, 2019 márciusában meghirdetett rajzpályázat tapasztalatairól is.
A nyilvánosság a program alapvető eleme, a programhoz kapcsolódó kommunikáció ugyanakkor számos – a GDPR – körébe eső kérdést vet fel. Ezekre Dr. Garamvölgyi-Dorkó Brigitta bíró, adatvédelmi tisztviselőtől kaptak tájékoztatást a koordinátorok.
Az értekezlet résztvevői ezt követően „World Café” keretében osztották meg javaslataikat, tapasztalataikat a programmal kapcsolatos országos kezdeményezésekről és a jó gyakorlatok hatékony átadásáról, de volt szó a hálózat fejlesztéséről, a program belő kommunikációjáról, és a közreműködő kollégák támogatásáról is.
A jó hangulatú, intenzív eszmecserén a koordinátorok a „tovább, együtt csapatban” gondolat megfogalmazásával tették le voksukat a jövőbeli intenzívebb együttműködés mellett.
Nyitott Bíróság - Pipás Pista perújrafelvétele a Szegedi Nemzeti Színházban
Nyitott Bíróságok program a Győri Törvényszéken

References: Bíróság 
 Bíróság 
 Bíróság 
 Bíróság 
 bíróság 
 Bíróság 
 bíróság 
 Bíróság